次韵和鞠顔叔游山
作者：沈遘
朝代：宋

paragraphs: 吏案方無事，朋游出近山。
相從得所好，終日有餘閑。
棄置形骸外，逍遥宇宙間。
谷風吹淅淅，澗水濯潺潺。
灌木開雲蔭，餘花散錦班。
輕輿留石步，短棹下湖灣。
古寺群峰合，孤洲萬竹環。
紫鱗驚躍起，白羽倦飛還。
對酒忘塵事，臨流見病顔。
支離真可笑，光景信難攀。
且共隤然醉，誰知是閉關。